**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета од 25.12.2020. године изабрани смо у комисију за припрему извештаја о кандидатима за избор у звање ДОЦЕНТА за ужу научну област ОПШТА ФИЛОЗОФИЈА - тежиште истраживања Етика, на Одељењу за филозофију, са пуним радним временом, на одређено време од пет година.

На конкурс објављен у Огласним новинама Националне службе за запошљавање „Послови“ 13.01.2021. године пријавио се један кандидат, др Стефан Мићић, научни сарадник.

Пошто смо проучили конкурсни материјал, подносимо Већу следећи

**ИЗВЕШТАЈ**

**Основни биографски и библиографски подаци кандидата**

Стефан Мићић је рођен 27.03.1989. године. Основне и мастер студије филозофије завршио је на Одељењу за филозофију Филозофског факултета у Београду. Докторске студије је уписао на истом одељењу 2015. године. Докторску дисертацију „Концепција практичког идентитета у етици Кристин Корсгард“ одбранио је 15.6.2020. године. Mентор при изради докторске дисертације био му је проф. др Ненад Цекић.

Након одбране докторске дисертације кандидат је изабран у звање научног сарадника на Филозофском факултету у Београду. Као сарадник у настави био је ангажован на предметима Етика и Примењена етика на Одељењу за филозофију, Филозофског факултета у Београду од 2018. до 2020. године. Непосредно након завршетка основних студија, а до 2016. године, био је запослен као сарадник у настави на више факултета интегрисаног Алфа БК Универзитета на предметима Етика, Пословна етика, Етика у спорту, Социологија, Политичка теорија, Европа и глобална политика. Има пет објављених и цитираних радова у категоризованим часописима. Излагао је и на неколико и међународних и домаћих конференција, укључујући и научни скуп „Филозофија и наука” у организацији Српске академије наука и уметности и Одељења за филозофију Филозофског факултета у Београду 2020. године. Поред тога, као коаутор учествовао је у писању једне књиге, као и поглавља у једној монографији. Био је предавач на акредитованом програму Министарства просвете, науке и технолошког развоја Републике Србије под називом *Биоетика у учионици*, који је за циљ имао едукацију наставника филозофије средњих школа из биоетике. Учествовао је у организацији међународне конференције 2015. године „Побољшање разумевања побољшања“ у сарадњи са Хејстингс центром. Такође, 2017. године учествовао је у организацији конференције “Genome editing: Biomedical and Ethical Perspectives” у сарадњи за Одељењем за медицинску етику Медицинског факултета Универзитета у Њујорку и Хејстингс центра. Говори, чита и пише енглески, француски и руски језик.

**Приказ радова**

Укупан број радова који је Мићић Стефан објавио за релевантни период је пет. Додатно, има објављену једну књигу у коауторству (М43) Прњат, А., Мићић, С., *Политичка теорија: од Хераклита до модерног доба*, Алфа БК универзитет, Београд, 2015. Такође учествовао је као коаутор у писању поглаваља „Using genetics for enhancement (liberal eugenics)“ у монографији (М14) *Clinical ethics at the crossroad of genetic and reproductive technologies,* Sorin Hostiuc (Ed.)*,* Academic Press (Elsevier) , 2018.

Ми ћемо у овом Извештају представити четири рада, као и докторску дисертацију.

У раду **„Либерална еугеника: Морална оправданост праксе“** (*Theoria*, 2016, Vol. 60, бр.2, стр. 103-112) кандидат се бави анализирањем идеје либералне еугенике, а са становишта аутономије будућих особа као моралних субјеката. Рад се бави аргументацијом Николаса Ејгара, као и критикама упућеним тој идеји упућеним од стране Френсиса Фукујаме и Леона Каса. Стефан Мићић је разматрао право родитеља да бирају карактеристике своје деце и питање аутономије деце као будућих особа. Основна линија аргументације заснива се на јасном и прецизном дефинисању интервенција које имају терапијску улогу, с једне стране, и интервенције које се користе у сврху побољшања, с друге стране. Поред тога, у раду се разматра и питање демаркационе линије између оправданих и неоправданих интервенција у функцији побољшања. Закључак рада каже да је морална обавеза поштовања људске природе мање важна од моралне обавезе поштовања људског достојанства.

У раду **„Јавни ум и истина као основа политичке културе“** (*Култура*, 2015, бр. 149, стр. 39-55) Стефан Мићић испитује могућност заснивања политичке културе на вредностима које почивају на Ролсовој идеји јавног ума. У фокусу овог рада је идеја јавног ума, како се јавља у *Политичком либерализму*, као и критика Џозефа Раза у погледу могућности заснивања епистемички уздржане теорије политичког либерализма. У овом раду направљена је дистинкција између објективних вредности и вредности конституисане сагласношћу како би се створио отклон од техничке терминологије. Стефан Мићић заступа став да критика коју је идеји јавног ума упутио Јозеф Раз мора да се позове на објективне вредности, али да то не значи да теорија мора да буде истинита, како је то тврдио Ролс.

Објављени део излагања са научног скупа под насловом **„Кантово схватање слободе**“ (*Гласник за друштвене науке*, 2014, бр.6, стр. 263-271) бави се анализом развијањем идеје слободе у филозофији морала Имануела Канта. Фокус рада је на трећој антиномији на коју наилазимо у *Критици чистога ума*. Потом кандидат прелази на разјашњење односа између слободе и моралног закона, онако како је Кант представио у *Заснивању метафизике морал*а и *Критици практичног ума*.

У тексту **„Wittgenstein on the Impossiblility of Private Language“** (*International Journal of Language and Linguistics*, 2015, Vol.2, бр. 3, стр. 18-25) Стефан Мићић се бави проблемом приватног језика који је изнео Лудвиг Витгенштајн у *Филозофским истраживањима*. Аргумент против приватног језика је један од кључних делова Витгенштајнових *Филозофских истраживања.*  Непосредно пре увођења аргумента приватног језика у *Филозофским истраживањима*, Витгенштајн указује на то да постојање правила која одређују употребу језика и омогућавају комуникацију међу људима, зависи од договора у људском понашању. Једна од функција аргумента против приватног језикa је да покаже да могућности постојања језика и формирање појмова зависе од таквог договора. Друга функција је да оповргне идеју да су метафизички ентитети „унутар” наше способности да схватимо света какав он заиста јесте. То јест, да наше схватање мора да буде нужно тачно, а свако друго погрешно. Стефан Мићић представља извесан проблематична места у Витгенштајновој аргументацији, као и различите интерпретативне начине којима су се различити аутори бавили овим питањем.

Комисија је имала увид и у докторску дисертацију Стефана Мићића под насловом ***Концепција практичког идентитета у етици Кристин Корсгард****.* Идеја практичких идентитета представља покушај Кристин Корсгард да нађе решење проблема обавезности моралних норми. Ово истраживање бави се испитивањем извора нормативности моралних норми користећи се концепцијом практичког идентитета. Оно је мотивисано проблематиком обавезујуће снаге моралних тврдњи, као и нормативном димензијом моралних судова која постаје предмет критичког разматрања. Проблем обавезујуће снаге моралних судова Кристин Корсгард назива „нормативним питањем”. Стефан Мићић се ослања на идеју практичког идентитета које би требало да представља одговор на „нормативно питање”. Он то чини тако што најпре приступа јасном идентификовању проблема који се јављају при покушајима да се нађе извор обавезности моралних норми. Након тога, следи детаљна појмовна анализа концепције практичког идентитета. Напослетку, он испитује примедбе које су Корсгардовој упућене, с циљем да се утврди да ли и на који начин оне успевају да оповргну нормативност практичких идентитета. Основни циљ истраживања јесте тумачење концепције практичког идентитета како је она представљена у етици Кристин Корсгард. Кандидат се залаже за тумачење концепције практичког идентитета које је остаје верно постулатима које је поставила Корсгардова. Те постулате критичари ове концепције обично занемарују. Општији циљ докторске дисертације је да понуди разматрање важних елемената нормативности моралних норми које ће своје утемељење имати у тумачењу идеје практичког идентитета.

**Закључна оцена**

У свом досадашњем научном раду, Стефан Мићић је постигао запажене научне резултате. Као што смо већ поменули, он је до сада објавио пет научних радова у стручним часописима, у коауторству је учествовао у писању монографије, као и поглавља у монографији угледног светског издавача. Узимајући у обзир његов досадашњи научни развој, квалитет и број његових научних радова, учешће на међународним и домаћим научним скуповима и друге стручне активности, Комисија је закључила да др Стефан Мићић у потпуности испуњава све конкурсом предвиђене формалне и садржинске услове и **предлаже Изборном већу Филозофског факултета да га изабере у звање и на радно место доцента за ужу научну област Општа филозофија** **- тежиште истраживања Етика.**

У Београду, 29. 03.2021.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Ненад Цекић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јован Бабић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Иван Младеновић, ванредни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Александар Добријевић, доцент

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Миша Ђурковић, научни саветник

Институт за европске студије, Београд