На седници Наставно-научног већа Филозофског факултета Универзитета у Београду, одржаној 01. aприла 2021. године, изабрани смо у Комисију за припрему извештаја о испуњености услова за избор кандидата Вукашина Гроздића, у истраживачко звање истраживач - сарадник.

Након стеченог увида у приложену библиографију и документацију, као и на основу досадашње сарадње са кандидатом подносимо, Изборном већу Филозофског факултета Универзитета у Београду, следећи

**ИЗВЕШТАЈ**

**Комисије за избор кандидата Вукашина Гроздића у истраживачко звање истраживач- сарадник**

**Основни биографски подаци**

Вукашин Гроздић је рођен у Београду, 02. 03. 1991. године, где је завршио основну школу и гимназију. Након завршетка Девете београдске гимназије „Михајло Петровић - Алас“, 2010. године, уписао је основне академске студије андрагогије, на Одељењу за педагогију и андрагогију Филозофског факултета Универзитета у Београду. Студије је завршио са просечном оценом 9.65, и стекао звање: дипломирани андрагог.

По окончању основних студија, 2014. године, Вукашин Гроздић уписује мастер академске студије андрагогије, на Одељењу за педагогију и андрагогију Филозофског факултета Универзитета у Београду, које успешно приводи крају 2016. године, са просечном оценом 8.67, стекавши тиме звање: мастер андрагог.

Завршни рад, на тему: *Функција учења и образовања за успешност у предузетништву,* одбранио је са оценом 10.

Вукашин Гроздић је у два наврата био стипендиста Фонда за младе таленте Републике Србије Доситеј, и то 2014. године за основне студије, као и 2015. године за мастер студије.

Вреди поменути да је током 2015. године, Вукашин Гроздић са успехом завршио и курс за резервне официре на Војној академији Министарства одбране Републике Србије, стекавши тиме чин пешадијског потпоручника у резерви.

Докторске студије андрагогије уписао је академске 2016. године на Филозофском факултету Универзитета у Београду. Тренутно на другој години докторских студија, са положена четири испита, израђеном пријавом дисертације, реализованим студијско-истраживачким радом у два семестра. Након одбране идејног пројекта докторске дисертације под називом Управљање развојем дигиталне писмености наставника: рефлексије на политике образовања одраслих, пред петочланом Комисијом, у фази је редефинисања идејног пројекта докторске тезе и инкорпорирања сугестија Комисије у исту.

Вукашин Гроздић је члан: Друштва андрагога Србије (ДАС). Течно говори енглески језик – напредни ниво (*IELTS – Overall band score: 7*) и има развијене ИКТ компетенције - *ЕCDL* сертификат за ниво *Expert (Word, Excell, PowerPoint, Database).*

**Радно-професионално ангажовање**

Докторанд Вукасин Гроздић је од четврте године основних студија андрагогије ангажован као студент демонстратор на предметима: *Систем и организација образовања одраслих*, *Менаџмент и маркетинг у образовању* и *Образовање лидера*, што је континуирано трајало током његових мастер студије до данас. Везано за наставу Вукашин Гроздић обавља следеће послове: организација и реализација вежби, израда различитих материјала за потребе наставе, пружање повратних информација студентима, дежурства на испитима у редовним и апсолвентским роковима, организовање студентских посета релевантним организацијама и институцијама које се баве образовањем одраслих, организовање гостовања домаћих и страних предавача и учествовање у организацији научних скупова.

Што се тиче радно-професионалног ангажовања Вукашина Гроздића ван Филозофског факултета, вреди поменути да је у периоду 2016 – 2017 био сарадник у Кабинету министра државне управе и локалне самоуправе, а да је од 2017. године хонорарно ангажован као сарадник у Кабинету председника Владе Републике Србије.

У професионално ангажовање Вукашина Гроздића можемо убројати и чланство у Стручном тиму за реформу високог образовања (*HERE Team*) у периоду 2018-2019. године, као и актуелно чланство у пројектном одбору пројекта „*Business incubators enabled to provide high value services to SMEs*“, које је започето 2019. године.

**Научно-истраживачки рад**

*Учешће на скуповима*

Кандидат Вукашин Гроздић је учествовао на већем броју националних и међународних скупова у земљи и иностранству. У наставку ћемо издвојити само неке од њих, а то су:

Излагање на конференцији „SENSES - Jačanje socijalnog preduzetništva u dunavskoj regiji“, (2020); Конференција „*Градимо мостове у образовању одраслих 2019*“, Београд (2019); Учесник на семинару "Entrepreneurship skills in educational systems", Тел Авив, Израел (2019); Презентација о иновативним начинима учења предузетништва на састанку HERE тима, Универзитет Монпеље, Француска (2018); Студијска посета организацијама и установама образовања одраслих у Бечу, Аустрија (2018); Конференција „*Градимо мостове у образовању одраслих 2017*“, Македонија (2017); Конференција „*Форум напредних технологија*“, Ниш (2017); Конференција „*Заједничко деловање ради решавања проблема недостатка вештина – случај ИКТ сектора*“, Београд (2017); ESRALE летња академија „*Интернационалне перспективе у образовању одраслих*“, Масариков Универзитет, Чешка (2014); *Aspire academy:* „*Предузетништво, лидерство и лични развој*“, Румунија (2014); Стручна размена на тему: „*Одрживи развој: признавање и валидирање неформално и информално стечених компетенција – шансе за бољи економски развој*“, БиХ (2013); Обука: „*Youth peace bilders*“, у оквиру програма *Youth in action*, Македонија (2013); Обука: „*Активно учење и настава*“, Завод за унапређење обраѕовања и васпитања (2012).

*Учешће на пројектима*

Кандидат је учествовао на следећим домаћим и међународним пројекатима:

1. Пројекат Института за педагогију и андрагогију Филозофског факултета у Београду, „Модели процењивања и стратегије унапређења квалитета образовања (бр. 179060), који финасира Министарство просвете, науке и технолошког развоја. Ангажован на пројекту од 2018. године.
2. Пројекат организације сајмова предузетништва компаније „Наш сајам д.о.о.“ (2016). – координатор;
3. Пројекат за боље услове пословања, USAID, (2014-2015). – практикант у Одељењу за комуникације, задужен за праћење медија, вођење друштвених мрежа, организацију догађаја и администрирање грантова;
4. Пројекат „Наш Београд“, Форум пословних лидера и Smart kolektiv, (2013) – вођа тима волонтера.

*Анализа научно-истраживачких радова*

Вукашин Гроздић је до сада објавио три научна рада, које ћемо у наставку представити.

* Гроздић, В., Миљковић, Ј. (2016). Андрагошки аспекти предузетништва. *Образовање одраслих, 16* (2), 9 – 31.

У раду су истраживани андрагошки аспекти предузетништва на нивоу анализе теоријских ставова, документа образовних политика и примера добре праксе. На почетку рада је дефинисана предузетничка компетенција, а идентификовани су и анализирани различити путеви развоја предузетничке компетеције (формално, образовање, неформално образовање, самообразовање и информално учење). Анализиране су и баријере за развој предузетничке компетенције, у оквиру прихваћене поделе на институционалне, ситуационе и диспозиционе баријере. У том контексту је сагледан интерес андрагогије за проучавање предузетништва као значајног друштвеног и економског феномена те могући допринос андрагогије као науке и образовања одраслих као праксе развоју предузетничких компетенција. Резултати анализе су показали да је предузетништво присутно у образовним и другим јавним политикама, као и да андрагошка истраживања могу допринети унапређивању образовних политика усмерених на развој предузетничке компетенције, као и унапређивању окружења и образовних путева развоја компетенције предузетништва.

* Миљковић, Ј. и Гроздић, В. (2019). Приступи у истраживању политика образовања одраслих. У: Д. Павловић Бренеселовић, Д. Спасеновић, и Ш. Алибабић (уредници), *Образовна политика и пракса–у складу или у раскораку?* (96-102). Београд: Филозофски факултет Универзитета у Београду - Институт за педагогију и андрагогију и Педагошко друштво Србије.

У раду је пажња истраживача фокусирана на критичку анализу методолошких и проблемских приступа у истраживањима актуелне политике образовања одраслих, насталих као резултат последњег пројектног циклуса Министарства просвете, науке и технолошког развоја Републике Србије. У раду су анализирани научни доприноси истраживача посвећених истраживању образовне политике одраслих, кроз метаанализу примењених метода, одабраних тема истраживања, као и извора у развоју политике. Резултати анализе су показали да у истраживањима доминира квалитативни приступ, док се методолошки дизајн углавном ослањао на дескриптивну и компаративну методу, анализу контекста, садржаја и критичку анализу дискурса. У погледу тематског одабира истраживача, констатује се да се већина аутора бавила аспектима међународне политике образовања одраслих, са акцентом на релевантним међународним организацаијама, њиховим концепцијама и односима.

* Grozdić, V. Entrepreneurship education – New content for the new paradigm. Članak je prihvaćen za objavljivanje u Zborniku: *Adult Education research and practice between the welfare sate and neoliberalism*. Belgrade: University of Belgrade, Faculty of Philosophy, Department of Andragogy.

У раду аутор полази од чињенице да су доминантна тема модерне економије и политичких дискурса мала и средња предузећа, као и промоција предузетништва. У исто време, држава се повлачи из највећег дела јавних служби где је раније имала већу улогу, попут образовања одраслих, што је довело до нових облика задовољавања социјалних потреба и увело концепт социјалног предузетништва. Ово недвосмислено указује на то да је предузетничко образовање важан стуб у укупној подршци развоју предузетништва и као такво уграђено је у образовне политике. За Европу и Србију овај нетрадиционални циљ у образовању одраслих уводи новине у образовне политике и отвара нова подручја за истраживање. Аутор је спровео истраживање са циљем да утврди присуство садржаја предузетништва у документима стратешке политике које су генерисали надлежни органи Европске уније и Републике Србије у периоду од 2000. до 2019. године. Ауторова хипотеза је била да присуство садржаја предузетништва без признавања његове социјалне стране показатељ је промене државне парадигме, која показује напуштање државног дискурса о држави благостања и наглашава кретање ка неолибералној концепцији. У истраживању је примењена анализа званичних докумената државне политике са анализом садржаја и дискурса. Резултати истраживања указују на све веће присуство предузетничког образовања у образовним политикама, без пратећих садржаја социјалног предузетништва. То указује на постепено напуштање концепта државе благостања и окретање ка неолибералном дискурсу, који је показатељ промене парадигме.

\*\*\*

**Мишљење и предлог Комисије**

Прегледом и анализом достављене документације (предвиђене конкурсом), Комисија је утврдила да кандидат Вукашин Гроздић испуњава услове прописане Законом о научноистраживачкој делатности и Правилником о поступку и начину вредновања и квантитативном исказивању научноистраживачких резултата истраживача за избор у истраживачко звање истраживач-сарадник.

На основу квантитативних и квалитативних показатеља научно – стручне компетентности може се закључити да је Вукашин Гроздић постигао запажене резултате у свом досадашњем раду и да поседује капацитете за научно-истраживачки и наставни рад у области андрагогије. Стога **Комисија са задовољством предлаже Изборном већу Филозофског факултета Универзитета у Београду да Вукашина Гроздића изабере у истраживачко звање истраживач-сарадник.**

У Београду, 05. 04. 2021. године **Комисија:**

др Шефика Алибабић-Хоџић, редовни професор

Филозофског факултета Универзитета у

Београду

др Бранислава Кнежић, редовни професор

Филозофског факултета Универзитета у

Београду

др Јован Миљковић, ванредни професор

Филозофског факултета Универзитета у

Београду